Roos on mu lemmiklill, eriti tumeroosad, kollased ja erepunased. Sel talvel võttis külm kõik mu 13 roosi ära, võibolla seetõttu, et neid oli kuraditosin, või et ma olen algaja roosikasvataja, või et Nõmme muld pole roosidele kõige sobivam, või et oli tõesti külm talv. Tänases SL Õhtulehes kirjutati,  et isegi augustis võivad külmavõetud roosidele veel võrsed ilmuda, aga mis siis peaks saama, kui järgneb sama külm talv, kui eelmine oli? Ma ei usu, et see kidurake siis ellu jääks. Igaljuhul minu roosidele polnud veel paar nädalat tagasi ühtki võrset ilmunud, varred olid pruunid ja juured ka, niisiis kaevasin ma nad kõik välja ja viskasin kompostihunnikusse.  Ja kuna peenar tühja kohta ei salli, olen ostnud 4 uut roosi - 2 roniroosi, ühe pinnakatte- ja ühe floribundroosi - ja kaevanud maha ka  emadepäevaks saadud potiroosi. Esialgu igaksjuhuks rohkem ei osta:)